**Obec Heľpa, Farská 588/2, 976 68 Heľpa**

Materiál na rokovanie pre OZ v Heľpe

**Návrh**

**Všeobecne záväzného nariadenia o výške príspevkov na čiastočnú úhradu nákladov v školách a školských zariadeniach v zriaďovateľskej pôsobnosti Obce Heľpa**

**Materiál obsahuje:**

1. Návrh na uznesenie
2. Dôvodová správa
3. Návrh VZN

Predkladá:

Mgr. art. Andrea Kirschová

Zodpovedná za vypracovanie:

Mgr. Mária Kemková

Referát odboru školstva, mládeže a kultúry

**Návrh na uznesenie:**

Uznesenie č: /2019

Komisia vzdelávania, školstva a kultúry pri OZ v Heľpe

1. **Odporúča obecnému zastupiteľstvu na jeho najbližšom zasadnutí prerokovať a schváliť**

Všeobecné záväzné nariadenie o výške príspevkov na čiastočnú úhradu nákladov v školách a školských zariadeniach v zriaďovateľskej pôsobnosti obce Heľpa.

**Dôvodová správa**

Zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov sa ustanovila obci ako zriaďovateľovi škôl a školských zariadení povinnosť určiť všeobecne záväzným nariadením výšku mesačného príspevku zákonného zástupcu na čiastočnú úhradu nákladov za pobyt dieťaťa v materskej škole, v školskom klube detí, príspevku na čiastočnú úhradu nákladov spojených so štúdiom v základnej umeleckej škole a na čiastočnú úhradu nákladov v školskej jedálni a výdajnej školskej jedálni.

V súvislosti s novelou zákona v oblasti poskytovania dotácií na podporu výchovy k stravovacím návykom dieťaťa účinného od 1.9.2019 je potrebné doplniť VZN Obce Heľpa č. 3/2018 o výške príspevku na čiastočnú úhradu nákladov v školách a školských zariadeniach v zriaďovateľskej pôsobnosti Obce Heľpa.

Dotácia na stravovanie je od 1. 9. 2019 určená všetkým žiakom základnej školy a deťom, predškolskej výchovy v MŠ, Obec Heľpa ako zriaďovateľ škôl a školských zariadení je povinné v zmysle novely zákona znížiť úhradu zákonného zástupcu dieťaťa v zariadení školského stravovania o dotáciu poskytnutú štátom, ktorá je vo výške 1,20 €. Okrem tejto zmeny Ministerstvo školstva, vedy, výskumu a športu SR zverejnilo nové finančné pásma na nákup potravín. Z uvedených dôvodov je potrebné upraviť vo VZN č. 3/2018.

**Informácia o jednotlivých príspevkoch:**

Materská škola: príspevok sa zvyšuje na 6 €

Školský klub detí: príspevok ostáva nezmenený

Základná umelecká škola: príspevky ostávajú nezmenené

Školská jedáleň a výdajná školská jedáleň: z dôvodu legislatívnych zmien sa menia príspevky na stravovanie.

Predkladaný materiál má dopad na rozpočet Obce Heľpa, časť príjmová.

Obec Heľpa na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona SNR č. 369/1990 Zb. o obecnom zriadení v znení neskorších predpisov a podľa § 28 ods. 5, § 49 ods. 4, § 114 ods. 6, § 116 ods. 6, § 140 ods. 10 a § 141 ods. 6 zákona NR SR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, vydáva toto

**VŠEOBECNE ZÁVÄZNÉ NARIADENIE**

**č. ....../2019**

**o výške príspevkov na čiastočnú úhradu nákladov v školách a školských zariadeniach v zriaďovateľskej pôsobnosti Obce Heľpa**

**Článok 1**

**Úvodné ustanovenia**

1. Predmetom všeobecne záväzného nariadenia je určenie výšky príspevkov a spôsob ich uhrádzania, ktoré uhrádza zákonný zástupca dieťaťa alebo žiaka alebo dospelá osoba na čiastočnú úhradu nákladov škôl a školských zariadení v zriaďovateľskej pôsobnosti Obce Heľpa, ako aj určenia podmienok zníženia alebo odpustenia jednotlivých príspevkov.
2. Obec Heľpa určuje výšku týchto príspevkov:

a) príspevok na čiastočnú úhradu výdavkov za pobyt dieťaťa v materskej škole,

b) príspevok na čiastočnú úhradu nákladov spojených s činnosťou školského klubu detí,

c) príspevok na čiastočnú úhradu nákladov spojených so štúdiom v základnej umeleckej škole,

d) príspevok na čiastočnú úhradu nákladov v školskej jedálni a výdajnej školskej jedálni.

**Článok 2**

**Materská škola**

1. Príspevok na čiastočnú úhradu výdavkov za pobyt dieťaťa v materskej škole je určený na zabezpečenie bežných výdavkov materskej školy.
2. Výška mesačného príspevku na úhradu za pobyt je **6,00 €** na jedno dieťa.
3. Príspevok podľa odseku 1 sa uhrádza do 10. dňa príslušného kalendárneho mesiaca.
4. Príspevok v materskej škole sa neuhrádza za dieťa:

a) ktoré má jeden rok pred splnením povinnej školskej dochádzky

b) ak zákonný zástupca dieťaťa predloží riaditeľovi materskej školy doklad o tom, že je

poberateľom dávky v hmotnej núdzi a príspevkov k dávke v hmotnej núdzi

c) ktoré je umiestnené v zariadení na základe rozhodnutia súdu.

**Článok 3**

**Základná umelecká škola**

* + - 1. Na čiastočnú úhradu nákladov spojených so štúdiom sa v základnej umeleckej škole prispieva mesačne pre:
1. prípravné štúdium individuálne **5,00 €**,

 prípravné štúdium skupinové **4,00 €**,

1. základné štúdium individuálne **5,00 €**,

 základné štúdium skupinové **4,00 €**,

1. štúdium pre dospelých:

- individuálne bez vlastného príjmu **10,00 €**,

- individuálne s vlastným príjmom **12,00 €**,

- skupinové bez vlastného príjmu **6,00 €**,

- skupinové s vlastným príjmom **10,00 €**.

 2. Príspevok podľa odseku 1 sa uhrádza mesačne, s možnosťou splátky polročne v termíne:

- 1. polrok šk roka do 31.12. b.r.

- 2. polrok šk. roka do 30.6. b.r.

1. Príspevok v základnej umeleckej škole sa neuhrádza za žiaka, ak zákonný zástupca neplnoletého žiaka alebo plnoletý žiak písomne o to požiada zriaďovateľa základnej umeleckej školy a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.

**Článok 4**

**Školský klub detí**

Na čiastočnú úhradu nákladov spojených s činnosťou školského klubu detí prispieva zákonný zástupca žiaka mesačne sumou **3 €.**

Príspevok podľa odseku 1 sa uhrádza do 10. dňa príslušného kalendárneho mesiaca.

Príspevok v školskom klube detí sa neuhrádza za žiaka, ak zákonný zástupca žiaka o to písomne požiada zriaďovateľa a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.

**Článok 5**

**Školská jedáleň a výdajná školská jedáleň**

1. Príspevok na stravovanie je určený na úhradu nákladov na nákup potravín na jedno jedlo podľa vekových kategórií stravníkov v nadväznosti na odporúčané výživové dávky a platné finančné pásma zverejnené Ministerstvom školstva, vedy, výskumu a športu Slovenskej republiky určujúce rozpätie nákladov na nákup potravín na jedno jedlo podľa vekových kategórií stravníkov
2. Príspevok na režijné náklady je určený na bežné výdavky školskej jedálne a výdajnej školskej jedálne.
3. Výška príspevku na úhradu nákladov na nákup potravín na jedno jedlo pre bežné stravovanie, diétne stravovanie, je stanovená v súlade s 1. finančným pásmom a výška príspevku na režijné náklady na jedno hlavné jedlo je určená v prílohe č. 1.
4. Zriaďovateľ môže rozhodnúť o znížení alebo odpustení príspevku na úhradu režijných nákladov, ak zákonný zástupca predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi okrem detí a žiakov, na ktoré sa poskytuje dotácia podľa § 4 zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov
5. Príspevok zákonného zástupcu dieťaťa materskej školy na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom dieťaťa podľa osobitného právneho predpisu, ktoré je vo veku od 2 – 5 rokov a žije v domácnosti, ktorej sa poskytuje pomoc v hmotnej núdzi alebo ktorej príjem je najviac vo výške životného minima za každý deň, v ktorom sa dieťa zúčastnilo výchovno-vzdelávacej činnosti v materskej škole a odobralo stravu.
6. Príspevok zákonného zástupcu dieťaťa materskej školy na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom dieťaťa podľa osobitného právneho predpisu, ktoré navštevuje posledný ročník materskej školy za každý deň, v ktorom sa dieťa zúčastnilo výchovno-vzdelávacej činnosti v materskej škole a odobralo stravu.
7. Príspevok zákonného zástupcu žiaka základnej školy na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom žiaka podľa osobitného právneho predpisu, ktorý sa zúčastnil vyučovania v základnej škole a odobral stravu.
8. Zákonný zástupca dieťaťa alebo žiaka je povinný uhradiť rozdiel medzi poskytnutou dotáciou na podporu výchovy k stravovacím návykom dieťaťa podľa osobitného právneho predpisu výškou režijných nákladov.
9. V prípade, že zákonný zástupca neodhlásil zo stravy dieťa alebo žiaka, na ktorých sa vzťahujú ustanovenia osobitného právneho predpisu v termíne stanovenom vnútorným poriadkom školy, je povinný uhradiť plnú výšku príspevku na úhradu nákladov na nákup potravín a príspevku na režijné náklady.
10. Ak dieťa materskej školy alebo žiak základnej školy, u ktorého podľa posúdenia ošetrujúceho lekára zdravotný stav vyžaduje osobitné stravovanie a neodoberie stravu z dôvodu, že zriaďovateľ nezabezpečil diétne jedlo, poskytnutú dotáciu na podporu výchovy k stravovacím návykom dieťaťa podľa osobitného právneho predpisu vyplatí zriaďovateľ prostredníctvom školy zákonnému zástupcovi dieťaťa alebo žiaka.
11. Príspevok na režijné náklady sa uhrádza vopred 10. dňa príslušného kalendárneho mesiaca.

**Článok 7**

**Záverečné ustanovenia**

1. Týmto všeobecne záväzným nariadením sa ruší: VZN č. 3/2018
2. VZN bolo schválené Obecným zastupiteľstvom dňa: uznesením č.:
3. VZN nadobúda účinnosť dňom: 1. septembra 2019.

Peter Hyriak, starosta Obce Heľpa

**Príloha č. 1**

**Finančné pásmo č. 1 – platné od 01.09.2019**

**/pre školy v zriaďovateľskej pôsobnosti Obce Heľpe/**

|  |  |  |  |  |  |  |  |
| --- | --- | --- | --- | --- | --- | --- | --- |
| **stravovanie** | **Desiata** | **Obed** | **Olovrant** | **Príspevok na režijné náklady** | **Spolu** | **Dotácia na podporu výchovy k stravovacím návykom dieťaťa, žiaka** | **Úhrada zákonného zástupcu** |
| MŠ /stravník 2-5 rokov/ | 0,34 | 0,80 | 0,23 | 0,03 | 1,40 | 0 | **1,40** |
| MŠ /predškolská dochádzka, hmotná núdza/ | 0,34 | 0,80 | 0,23 | 0,03 | 1,40 | 1,20 | **0,20** |
| ZŠ /stravník 6-11 rokov |  | 1,08 |  | 0,30 | 1,38 | 1,20 | **0,18** |
| ZŠ /stravník 11-15 rokov |  | 1,16 |  | 0,30 | 1,46 | 1,20 | **0,26** |
| Dôchodcovia |  | 1,26 |  | 1,35 | 2,61 | 0 | **2,61** |
| Dospelí stravníci |  | 1,41 |  | 1,35 | 2,76 | 0 | **2,76** |